Savoy ball

"Savoy ball" (originaalis saksa keeles "Ball im Savoy") on Pál Ábrahámi operett kolmes vaatuses Alfred Grünwaldi ja Fritz Löhner-Beda libretole.

Faktoloogia 
Esmaettekanne toimus 23. detsembril 1932 Berliini Metropol-Theateris (Großes Schauspielhaus).

Osades: Arthur Schröder (Aristide), Oszkár Dénes (Mustafá), Gitta Alpár (Madeleine), Victor de Kowa (Célestin), Trude Berliner (Tangolita).

Helilooja populaarsuselt kolmas ja muusikaliselt kõige džässilikum ja 1930. aastate tantsumuusikat esindav teos. Tantsitakse tangot, foksi, Inglise valssi, pasodooblit. Väljatulekul mängiti katkematult paljudes Euroopa riikides ja ka Austraalias (Sydneys). Olnud pärast Teist maailmasõda esitamisel peamiselt Saksamaal, aga eriti sageli Ungari teatrites. 1993.–1996. aastal esitati Ungaris seda operetti korraga kuues teatris. Väljaspool saksa mõjuga kultuuriruumi on see olnud tähelepanuväärne Põhja-Euroopas ja Balti riikides, mujal aga praktiliselt tundmatu.

Esietendused Eestis:
 16. september 1933 – lavastaja Agu Lüüdik, rahvusooperis Estonia
 13. mai 1982 – lavastaja Ago-Endrik Kerge, rahvusooperis Estonia
 1. november 2008 – lavastaja Georg Malvius, teatris Vanemuine
 15. jaanuar 2014 – libreto, lavastaja ja kunstnik Mart Sander, rahvusooperis Estonia
Peamised osad: markii Aristide de Faublas (bariton), Madeleine de Faublas (sopran), Daisy Darlington (subrett, sopran), Mustafá Bei (buffo tenor), Célestin Formant (kõneroll), La Tangolita (metsosopran), Archibald (buffo bariton), Bébé (kõneroll), Pomerol (kõneroll).

Faabula 
Tegevus toimub 1932. aastal Veneetsias, Nizzas ja Pariisis ning käsitleb mesinädalatega seotud aastaselt pulmareisilt naasnud abielupaari Aristide'i ja Madeleine de Faublas' üleelamisi. Tunda on Aristide'i endiste aegade lõbusa seltskonnaelu järellainetusi. Tal oli varem armuke, tantsijanna Tangolita. Too oli kunagi mehelt välja pressinud tšeki üheks õhtusöögiks, mille koht ja aeg jäi naise määrata. Tangolita esitabki nüüd tšeki. Aristide peab minema temaga Savoy hotelli kuulsa balli ajal erakabinetis õhtustama. Aristide on kimbatuses, sest ei soovi petta oma armastatud noort naist. Minemata ka jätta ei saa, sest Tangolita ähvardab skandaaliga.

Oma türklasest sõbra Mustafá Bei nõuandel selgitab ta Madeleine'ile, et läheb kohtuma vana sõbra, džässihelilooja Paso Doble'iga, kes samal õhtul juhatab Savoy hotellis kontserti. Paso Doble pole aga vana mees, vaid selle nime taga varjub Madeleine'i sõbranna. Noor, ilus ja temperamentne Daisy Darlington. Neiu varakas isa ei soovi, et tütar tegeleks nii kergemeelse ametiga nagu komponeerimine.

Daisy on just oma saladuse avaldanud Madeleine'ile, kui Aristide esitab versiooni ballile mineku põhjustest. Madeleine läheb nüüd samuti Savoy ballile, et seal truudusetule mehele kätte maksta. Ta valib oma plaani läbiviimiseks noore advokaadi Célestin Formant'. Koos ujeda noormehega läheb Madeleine Tangolita ja Aristide'i erakabineti kõrval asuvasse ruumi samuti õhtustama. Mustafá Bei on heitnud silma Daisyle. Nende suhted on kiiresti arenenud nii kaugele, et kihlutakse mikrofoni ees raadio otse-eetris. Pärast mitmeid seiklusi, segadusi ja ohtu, et Aristide'i ja Madeleine'i abielu lahutatakse, laabub lõpuks kõik hästi. Aristide ja Madeleine lepivad ära.

Muusikapalu 
 Aristide'i ja Mustafá duett „Est ist so schön, am Abend bummeln zu gehn”
 Madeleine'i ja Aristide'i duett kooriga „Toujours l'amour, das ist mein Prinzip”
 Mustafá laul „Mustafa aus Ankara”
 Mustafá ülestunnistuslaul „Wenn wir Türken küssen”
 kvartett „Wo waren Sie nur so lange”
 Tangolita laul kooriga „Die Schöne Tangolita”
 Madeleine'i aeglane foks „Niagara-Fox”
 Daisy laul „Mir hat ein Mann geschworen”
 Madeleine'i laulud „Ich hab' einen Mann, der mich Liebt” Daisy
 Daisy fokstrott „Känguruh”

Filmid 
 1935 – Austria/Ungari City-Film RTF. Režii Stefan Székeley. Peaosades Hans Jaray, Gitta Alpar, Felix Bressart ja Rosy Barsonyt
 1936 – "Ball at Savoy", Inglismaa Elstree Studios. Režii Victor Hanbury. Peaosades Conrad Nagel, Marta Labarr ja Fred Conyngham
 1954 – Central-Europa stuudio. Peaosades Rudolf Pracki ja Eva Ingeborg
 1964 – "Ball at Savoy", Belgia TV film, Vlaamse Radio- en Televisieomroeporganisatie. Peaosades Nand Buyl, Denise De Weerdt ja Jef Demedts
 1971 – "Ball at Savoy", Saksa FV telefilm, Zweites Deutsches Fernsehen (ZDF), Belgia Režii Eugen York. Peaosades Christian Ascröder, Grit Boettcher ja Bert Fortell
 1985 – Eesti Televisiooni venekeelne film. Režissöör Ago-Endrik Kerge. Peaosades Elle Kull, Jüri Krjukov, Urmas Kibuspuu, Endel Pärn, Aarne Üksküla ja Merle Talvik

Viited

Operetid